Rīgā, 2022.gada 12.maijā

Rīgas 72.vidusskolas vecākiem

Cienījamie vecāki!

Paldies Jums par sniegto atbalstu izglītības iestādes un izglītības programmu novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

1. Rīgas 72.vidusskola ir akreditējama uz 6 gadiem, kas norāda, ka izglītības iestāde strādā atbilstoši tiesību aktos noteiktajām prasībām.
2. Rīgas 72.vidusskolas īstenotās izglītības programmas (*Vispārējās vidējās izglītības matemātikas, dabaszinību un tehnikas virziena programma, Vispārējās vidējās izglītības matemātikas, dabaszinību un tehnikas virziena mazākumtautību programma, Vispārējās vidējās izglītības vispārizglītojošā virziena programma, Vispārējās vidējās izglītības vispārizglītojošā virziena mazākumtautību programma, Vispārējās vidējās izglītības programma* un *Pamatizglītības mazākumtautību programma*) ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim.
3. Rīgas 72.vidusskolas stiprās puses ir izglītības iestādes vadības mērķtiecīgais darbs iestādes infrastruktūras attīstībā un modernizācijā, radot priekšnoteikumus kvalitatīva un atbalstoša mācību procesa norisei, kā arī iestādes sporta bāzes plašais piedāvājums, kas veicinājis papildus izglītojamo piesaisti izglītības iestādei.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar izglītības iestādes vadītāja pienākumu izpildītāju, vietniekiem, pedagogiem, atbalsta personālu, metodisko komisiju vadītājiem.
2. Sarunas ar izglītības iestādes dibinātāja pārstāvjiem, izglītojamajiem, izglītības iestādes padomi un izglītojamo vecākiem.
3. 7 mācību priekšmetu stundu/nodarbību vērošana (attālināti).
4. Izglītības iestādes (virtuāla) apskate kopā ar izglītības iestādes vadītāju, izglītības iestādes vadītāja vietnieku.
5. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plānošanas dokuments, izglītojamo mācību sasniegumu vērtēšanas kārtība, skolvadības sistēma MyKoob, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamā informācija).
6. Anketēšana (izglītojamo, izglītojamo vecāku un pedagogu).
7. Situāciju analīze (attālināti) par izglītības iestādes aktuālās darbības jautājumiem un vardarbības jautājumiem.
8. Izglītības iestādes tīmekļvietnes https://www.72skola.lv/ izpēte.
9. Attālināto mācību organizācijas un īstenošanas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir ieteikusi nodrošināt visiem pedagogiem profesionālās kompetences pilnveidi atbilstoši normatīvajos aktos noteiktajām prasībām un valsts valodas lietojumu atbilstoši normatīvajos aktos noteiktajai amata un profesionālo pienākumu veikšanai nepieciešamajai augstākā līmeņa pakāpei, kā arī, veidot sistēmu, lai mērķtiecīgāk identificētu ar fizisko un emocionālo vardarbību saistītos riskus!

Novēlu Jums sekmīgu turpmāko sadarbību ar izglītības iestādes vadību un pedagogiem!

Ekspertu komisijas vadītāja Ilona Eiduka